Foto’s: Skoolkinders beseer ná bakkie deur heining barsParamedici op die toneel. Foto: Netcare 911. Altesaam 14 skoolkinders is Woensdagoggend beseer toe die bakkie waarop hulle vervoer is deur die heining van ŉ private eiendom in Benoni aan die Oos-Rand gebars en teen ŉ stilstaande motor gebots het. Volgens Santi Steinmann, woordvoerder van Netcare 911, het die ongeluk in Rynsoord plaasgevind. “Daar was 23 mense in die voertuig gewees. Twee van die kinders is ernstig beseer en 12 het geringe tot matige beserings opgedoen,” het Steinmann gesê. Die bakkie wat die kinders vervoer het. Die kinders is op die toneel behandel en na verskeie hospitale geneem vir waarneming. “Benewens die stilstaande voertuig op die eiendom was daar nie ander voertuie in die voorval betrokke nie. Die mense wat op die eiendom woon is nie tydens die voorval beseer nie,” het Steinmann bygevoeg. Russel Meiring, woordvoerder van ER24, het gesê die kinders is tussen 8 en 12 jaar oud. “Daar word verneem dat die bestuurder van die bakkie beheer oor die voertuig verloor het. Die voertuig het die pad verlaat en deur die heining gebars,” het hy gesê. Die ongeluk word ondersoek.